དེ་བཞིན་བཙན་པོ་འདི་པའི་མཚན་ལ་བོད་ཀྱི་ལོ་རྒྱུས་རྣམས་སུ་གྲི་གུམ་དང་ཁྲི་གུམ།ཁྲི་གུང་།དྲི་རུམ།དྲི་གུམ་བཙན་པོ་ཞེས་ཡི་གེ་སྣ་ཚོགས་ཤིག་བྲིས་པར་མཆིས་ཀྱང་།མང་ཆེ་བས་གྲི་གུམ་བཙན་པོ་ཞེས་འདོད།དེ་ལ་མཚན་དེ་ལྟར་ཐོགས་དོན་ཡང་ཆོས་འབྱུང་མཁས་པའི་དགའ་སྟོན་དུ་འདི་འཁྲུངས་ཚེ་ཨ་ཕྱི་གདགས་ལྷ་དཀར་མོ་ལ་མཚན་ཅིར་གསོལ་དྲིས་པས།བླ་སྤང་དང་མ་དིང་མེས་མ་ཚིག་གམ།བླ་མཚོ་སྔོན་མོ་མ་སྐམས་སམ།བླ་བྲག་དཀར་པོ་མ་ཉིལ་ལམ།ཟེར་བ་ལ་དེ་རྣམས་མ་ཉམས་སྨྲས་ཀྱང་རྒན་མོ་རྒས་ཆེས་དབང་པོ་ཉམས་པས་ལོག་པར་གོ་སྟེ།འོ་ན་རྒྱལ་ས་མི་ཟིན་ཟེར་ནས་མཚན་ལོག་པར་བཏགས་ཅེས་ཞེསགྲགས།ཕྱི་མོས་མཚན་དུ་གྲི་གུམ་བཙན་པོར་གསོལ་ཞེས་གཏམ་རྒྱུད་དང་བཅས་པ་འབྱུང་ལ།ཏུན་ཧོང་ཡིག་ཆར་ཡང་དྲྀ་གུམ་བཙན་པོ་སྐུ་ཆུང་བ་འྀ་ཚེ་མཚན་ཇྀ་གདགས་ཤེས་ཞེསམ་མ་གྲོ་ཞ་མ་སྐྱི་བརླིང་མ་ལ་དྲྀས་ན།མ་མ་འི་མཆིད་ནས།སྐྱྀ་བྲག་མར་བ་ནྀ་རྙིལ་ཏམ་མ་རྙིལ་།དང་མ་འབྲི་སྤངས་ནི་མྱེས་ཚིག་གམ་མ་ཚྀག་།མཚོ་དམ་ལེ་དབལ་མཚོ་ནི་སྐམས་སམ་མ་སྐམས་ཤེས་ཞེསམཆི།བྲག་མ་རྙོལ།མཚོ་ཡང་མ་སྐམས།སྤང་ཡང་མྱེས་མ་ཚིག་ཅེས་བགྱིསྣ།མ་མ་གྲོ་ཞ་མ་།རྒས་ནས་རྣ་ལོག་པར་ཐོས་སྟེ།བྲག་ཀྱང་རྙིལ།སྤང་ཡང་མྱེས་ཚིག།མཚོ་ཡང་སྐམས་ཤེས་ཞེསཐོས་ནས།འོན་ཏང་ཆུ་དགུམ་སྲི་དགུམ་ཆུས་ཤིའམ་གྲིར་འཆི་གྱིས།དྲྀ་གུམ་བཙན་པོར་མཚན་ཐོགས་ཤིག་ཆེས་ཅེསམཆི་ནས།དྲྀ་གུམ་བཙན་པོར་མཚན་བཏགས་ནས།ཞེས་དེ་དག་དོན་དངོས་འདྲ་བ་ཞིབ་རྒྱས་ཤིག་བྱུང་ལ།ཡི་གེར་དྲི་དྲྀགུམ་ཞེས་བྲིས་འདུགགང་ལྟར་བཙན་པོ་འདི་པ་ཨ་ཕྱིའི་མཚན་བཏགས་ལོག་པས་གྲི་གུམ་བཙན་པོ་ཞེས་ཐོགས་པའི་ལོ་རྒྱུས་གཏེར་ཡིག་དང་མཁས་པ་སྔོན་མ་རྣམས་ཀྱི་གསུང་རྒྱུན་དུ་གྲགས་ཆེ་བ་ལགས་མོད།འོན་ཀྱང་བཞེད་ཚུལ་དེ་དང་མི་མཐུན་པ་ཞིག་ནི་བོན་པོ་རྣམས་ཀྱི་བཤད་ལུགས་ཏེ།བོན་གྱི་བཀའ་འབུམ་སྒྲགས་པ་རིན་ཆེན་གླིང་གྲགས་ཞེས་བྱ་བར་འཁོད་པ་ལྟར་ན།དུས་དེ་ཙམ་ན་ཡུལ་མྱང་རོ་སྟག་ཚལ།མཁར་ཉང་རོ་གཤམ་པོ་ན།བཙན་པོ་ཕྲི་རྗེ་ཁྲི་ལྡེ་ཡག་པ་དང་བཙུན་མོ་སྦྲང་བཟའ་རུ་རྒྱན་གཉིས་ཀྱིས་རྣང་གཉིད་ངན་པ་རྨིས་ཐེའུ་རང་མང་སྙ་དགུ་ལྦེཝེར་གྱི་བུ་ཅིག་ཏུ་ཞུགས་ཏེ།ཟླ་དགུ་ངོ་བཅུ་ན་ཡུམ་ལ་ལྟམ་བལྟམསཔས།སྲས་བུ་དེ་མིག་རྩ་དམར་བ་མིག་ཟླུམ་པ།ཤ་རྩི་དམར་བ་ལག་འཐིལ་མཐིལ་གཡས་ལ་སྨེ་བ་ནག་པོ་ཡོད་པ་ཞིག་སྐྱེས་ནས།སྡིག་ལ་དགའ་བ་གོ་མཚོན་ལ་སྲེད་པ།ཁ་ངན་པར་སྨྲ་བ།དྲི་རྟགས་སྣ་དགུ་མའི་རུམ་ནས་ཚང་བ་ཅིག་ཞིག་བྱུང་ངོ་།།དེ་སྐུ་གཤེན་ཕ་བ་ཚེ་གཙོ་གཉིས་པོས།མཚན་ཡང་དྲི་རུམ་བཙན་པོར་བཏགས་སོ།།ཞེས་དྲི་གུམ་བཙན་པོ་ཐེའུ་རང་གི་སྐྱེ་བ་དྲི་རྟགས་སྣ་དགུ་མའི་རུམ་ནས་ཚང་བ་ཞིག་ཡིན་པས་མཚན་ཡང་དྲི་རུམ་བཙན་པོ་ཞེས་བཏགས་པར་བཤད་འདུག།